Kassajonon seurue yllätti kemikaaliyliherkän Eijan – "Tuntui kuin olisin ollut kolmen promillen humalassa"

TERVEYS Millaista on elämä, kun kärsii monikemikaaliyliherkkyydestä? Eija Granfelt tietää kokemuksesta.

Eija Ruuskanen. Ruuskasen albumi

Inka Töyrylä

Miltä tuntuisi käydä teatterissa, kun esityksen ajan tuntuu, että nenäkarvat kärvistyvät, ihoa kihelmöi ja päässä jyskyttää. Ei siksi, että esitys olisi niin huono, vaan siksi, että vierustoverisi hajuvesi uhkaa viedä sinulta tajun.

Entä, kun sama toistuu kauppajonossa?

Eija Granfelt ei mene teatteriin tai matkusta bussilla. Kaupassa hän käy myöhään illalla, kun muita asiakkaita on liikkeellä mahdollisimman vähän.

Monikemikaaliyliherkkyys yleistyy kiihtyvällä tahdilla. Usein puhutaan vain hajusteherkkyydestä, mutta pahimmillaan oireita voi tulla vaikkapa huonekalujen pintakäsittelyaineista.

–Minulla tämä on lievää. Silti kadulla kulkiessa tuntuu siltä, kuin muut ihmiset olisivat käveleviä pesuainemainoksia. Pyykinpesuaineet ovat yksi pahimmista, jotka aiheuttavat minulle oireita. Yskittää ja saattaa tulla migreeni. Joskus yskä äityy niin pahaksi, että tuntuu kuin keuhkot repeäisivät. Äänikin voi mennä, Granfelt kertoo.

–Monet saavat neurologisia oireita. Kerran niin kävi minullekin. Olin kaupan kassajonossa, jossa edelläni olevilla oli paljon hajusteita. Ihmettelin, kun ei yskittänyt. Pian alkoi tuntua siltä, kun olisin ollut kolmen promillen humalassa.

Hyvin usein Granfelt joutuu hengittämään paidankauluksen läpi.

–En tarkoita osoittaa sillä kenellekään mitään. En tee niin siksi, että toinen ihminen olisi jotenkin ällöttävä, vaan minun on pakko.

Granfeltin oireet ovat lieviä. Joillakin tulee pahoinvointia, silmä- tai iho-oireita, tai kouristuskohtauksia. Tajukin voi lähteä.

–Valitettavasti tähän liittyy paljon vääriä käsityksiä. Monikemikaaliyliherkkyys ei ole allergiaa eikä tämä näy allergiatesteissä. Se vaikeuttaa diagnosointia. Kyseessä on oikea neurologinen sairaus, mutta jopa monet lääkärit pitävät tätä korvien välin ongelmana, Granfelt sanoo.

Usein monikemikaaliyliherkkyys kehittyy homesairastumisen seurauksena, toisinaan syy jää selvittämättä.

–En tietääkseni ole altistunut homeelle. Muistan reagoineeni hajuihin ensimmäisen kerran lähes parikymmentä vuotta sitten, kun lapseni olivat pieniä ja pappa oli halannut heitä. Partaveden tuoksu välittyi hyvin voimakkaana. Hiljalleen eri hajusteet ovat alkaneet ärsyttää enemmän ja enemmän. Siirryin hajusteettomiin pesuaineisiin ja muihin tuotteisiin tietämättä vielä, mistä oli kyse.

Granfelt korostaa puhuvansa aiheesta vain omasta kokemuksestaan.

–Asiantuntijatietoa on onneksi paljon saatavilla. Yliherkille on myös facebook-ryhmiä, josta saa tietoa ja vertaistukea.

Oikeat tuotteet löytyvät vain kokeilemalla. On yksilöllistä, mikä ärsyttää ja mikä ei.

–Hajusteetonkaan ei välttämättä ole hajuton. Ostin hajusteetonta koirashampoota. Pesun jälkeen en voinut kahteen päivään koskea koiraan!

Moni kemikaaliyliherkkä hakeutuu mielellään meren äärelle lepuuttamaan aistejaan.

–Puhdas, suolainen meri-ilma tuntuu hyvältä. Kaupungissa kemikaaleja on kaikkialla. Kaukana niistä on helppo hengittää.

Monikemikaaliyliherkkyys Oireilu voi olla hyvin monimuotoista ja voimakkuudeltaan eri asteista. Pahimmillaan oireet estävät työnteon tai vapaa-ajanvieton ympäristössä, jossa on altistavia aineita. Monikemikaaliyliherkät haastavat kaikki suomalaiset viettämään yhdessä #hajusteetonheinäkuu. Pohdi, voisitko edes puolittaa käyttämiesi hajusteiden määrän? Lisätietoja löytyy mm. www.hajusteyliherkkyys.com ja tervesisailma.wixsite.com. Facebookista löytyy avoin ryhmä Hajuste- ja Kemikaaliyliherkät ry sekä suljettu ryhmä Monikemikaaliyliherkät mcs.